**Lourdes "Lou" Aflague Leon Guerrero** (s. 8. marraskuuta 1950) on yhdysvaltalainen terveystieteilijä ja poliitikko, joka on vuodesta 2019 lähtien toiminut Guamin territorion kuvernöörinä.

Tausta ja yksityiselämä
-----------------------

Guerrero syntyi Guamilla vuonna 1950. Lukion jälkeen Guerrero muutti Kaliforniaan, jossa hän opiskeli ensin sairaanhoitajaksi valmistuen Kalifornian osavaltionyliopistosta Los Angelesista. Tämän jälkeen hän siirtyi ULCA:an, josta hän valmistui terveystieteiden maisteriksi vuonna 1979. Hän työskenteli aluksi sairaanhoitajana Kaliforniassa, mutta palasi sitten Guamille, jossa hänestä tuli Guam Memorial Hospital -sairaalan sairaanhoidon apulaisjohtaja.

Guerrero on naimisissa Jeffrey Cookin kanssa. Parilla on kaksi lasta ja seitsemän lastenlasta.

Poliittinen ura
---------------

Guerrero valittiin ensimmäistä kertaa poliittiseen luottamustoimeen vuonna 1994, kun hänestä tuli Guamin senaatin edustaja. Senaattorina hän toimi mm. enemmistön ryhmäpuheenjohtajana ja istui sosiaali- ja terveyslautakunnassa. Hänen johdollaan Guamilla mm. kiellettiin tupakointi ravintoloissa ja baareissa.

Vuonna 2005 Guerreron veli, Tony, kuoli ja Lou otti hoitaakseen tämän viran Bank of Guamin johdossa. Hän jättäytyi pois politiikasta vuonna 2007, koska nousi tuolloin pankin toimitusjohtajaksi. Hänen kaudellaan pankki tuplasi varansa.

### Kuvernöörinä

Guerrero ilmoitti lähtevänsä kuvernöörinvaaleihin helmikuussa 2017. Hän valitsi varakuvernööriehdokkaakseen Josh Tenorion, ja voitti demokraattien esivaalit elokuussa 2018. Hän voitti vaalit saatuaan 50,7 % annetuista äänistä. Tullessaan valituksi Guerrerosta tuli territorion ensimmäinen naiskuvernööri. Varakuvernööri Tenorio oli myös territorion ensimmäinen avoimesti homoseksuaali varakuvernööri. Guerrero vannoi virkavalansa 7. tammikuuta 2019.

Guerreron kuvernöörikautena Guamilla on laillistettu kannabis, nostettu territorion minimipalkkaa ja vauhdittanut toisessa maailmansodassa kärsineille tarkoitetteja korvauksia, joiden maksaminen on takkuillut.

Guerrero valittiin uudelleen kuvernööriksi marraskuussa 2022.

Lähteet
-------

1. 1 2  Lou Leon Guerrero *National Governors Association*. Viitattu 5.4.2023.
2. ↑  Lou Leon Guerrero Governor Guam *The Women Leaders Magazine*.  20.1.2022. Viitattu 5.4.2023. (englanniksi)[vanhentunut linkki]
3. 1 2  Lou Leon Guererro *Democratic Governors Association*.  2023. Viitattu 5.4.2023. (englanniksi)
4. 1 2 3  About the Governor *Government of Guam*.  11.5.2021. Viitattu 5.4.2023. (englanniksi)
5. ↑  Lourdes "Lou" Leon Guerrero - *Archives of Women's Political Communication*. Viitattu 5.4.2023. (englanniksi)
6. ↑  Lou Leon Guerrero to run for governor in 2018 *Pacific Daily News*.  20.2.2017. Viitattu 5.4.2023. (englanniksi)
7. ↑  Summary Report – Unofficial Results *gec.guam.gov*.  25.8.2018. Viitattu 5.4.2023. (englanniksi)
8. ↑  Guam elects first female Governor - Lou Leon Guerrero *KUAM News*.  2018. Viitattu 5.4.2023. (englanniksi)
9. ↑  Many firsts in today's inaugurations *The Guam Daily Post*.  7.1.2019. Viitattu 5.4.2023. (englanniksi)
10. ↑  No One Has Applied For A Cannabis Retail License in Guam Yet *High Times*.  15.12.2022. Viitattu 5.4.2023. (englanniksi)
11. ↑  Governor 'will work even harder' *The Guam Daily Post*.  10.11.2022. Viitattu 5.4.2023. (englanniksi)